open-index/open-wikipedia-markdown huggingface dataset:
Gesa di Spos

La **Gesa di Spos** (in italian: *Chiesa di Santa Maria presso San Celso*) a l'è ona gesa catolega de Milan.
La se troeuva in del center de Milan, in *Cors Italia* (on temp *[[Borgh de San Cels]]*), arent a la veggia Gesa de San Cels.
## El nomm in milanes
La se ciama la *gesa di Spos* perchè la tradizzion milanesa la voreva che i sposinn, dopo del matrimoni, a portassen on mazzett de fior a la Madona dent in de la gesa.
## Storia
S'è comenzaa a falla su in del 1493, con l'obiettiv de trà in pee on santuari per tegnì dent ona statoa de la Madona (ciamada *la [[Madona di Spos]]*). Cont el passà del temp gh'è staa giontaa anca on portegh. La gesa a l'è stada vun di primm edifizzi de Milan a vess staa faa per intregh cont el stil del Renassiment.
A partì del 1950 l'è stada deciarada *[[basilega minor]]*.
## Varda anca
*Gesa de San Cels

## Referiment


## Alter progett
Gesa de San Cels

La **Gesa de San Cels** (italian: *Chiesa di San Celso*) a l'è ona gesa catolega de Milan.
La se troeuva in del center de la citaa, in Borgh de San Cels (incoeu *Corso Italia*).
## Storia
L'è vuna di ges pussee vegg de Milan: la soa origin a l'è del secol IV, perchè l'era stada fada per contegnì i oss de San Cels, vun di tanti marter milanes. A bon cunt, la struttura che vedom a l'è del secol IX, e l'è stada fada in stil romanegh.
Cont el passà di agn, l'ha mudaa la forma e i dimension tanti voeult: per esempi, in del secol XVIII a gh'è staa traa giò la zona denanz (ghe resta domà 'na quai colonna), intant che i restavor del secol XIX g'hann restituii ona faciada romanega che l'era stada cambiada.
Al dì d'incoeu l'è ona gesa ligada a quella di Spos, lì arent.

## Bibliografia
* Maria Teresa Fiorio (a cura di), *Le chiese di Milano*, Milano, Mondadori Electa, ed. riveduta 2006 (1ª ed. 1985).

## Varda anca
*Gesa di Spos
Mirasol (Overa)

**Mirasol** (*Mirasole* in italian) a l'è 'na località del comun de Òvera, finna al 1757 comun independent.

Famos per l'omonèma badia, a l'era sotta la diretta giurisdizion del podestà de Milan e l'era compres in la Piev de Locaa. In del 1751 el cunta circa 220 abitant al censiment e l'è donca, in del 1757, taccaa a Òvera.

El se troeuva in mezz ai camp, a metà strada tra el centro comunal (a sud) e Noverasch (a nord).

## Riferiment
* Comune di Mirasole - LombardiaBeniCulturali
Zuzana Čaputová

La **Zuzana Čaputová** (Bratislava, 21 de giugn del 1973) a l'è ona politega slovacca. In del 2019 a l'è stada eleggiuda presidenta del sò paes. A l'è la primma donna a quattà quella carega chì.

## Riferiment


## Vos corelaa
* President slovacch
Standard dor

El **standard dor** (*gold standard* in ingles) a l'è el sistema monetari indova che la bas monetaria a l'è determinada de l'or e a circolà hinn di moned faa d'or o di biliett de banca che se pòden convertì pienament in or. L'ha regolaa la vitta economega del mond in tra el 1870 e la prima guerra mondiala, quand che i Stat, in difficoltà per i spes de guerra, han sospenduu la converibilità in or de la soa valuta.

## Riferiment
*Gold standard - Treccani

## Vos corelaa
*Standard arsgent
*Moneda fiat
Roman Banch

**Roman Banch** (*Romano Banco* in italian) a l'è 'na frazion de Buccinasch.

In origin comun autònom, l'è staa taccaa a Buccinasch in del 1841 e incoeu a l'è la zona meridional del comun, conurbada cont el center.

La gh'è, in tra Roman Banch e Grancin, la Gesa de San Bias. Di temp di Piev el partegniva a la Piev de Cesan Boscon.

## Riferiment
*
Consej Lombard per la Lengua

El **Consej Lombard per la Lengua** (breviaa cont **CLL**, in de la so grafia *Consêj Lumbaart për la Lengua*) a l'è staa vun di primm sociazion in favor de la lengua lombarda, fondada in di agn '90. L'ha daa origin a voeuna di primm propost de grafia unitaria per el lombard.

## Storia
Fondaa in di agn '90 el fa la soa prima proposta de grafia in del 1997. El sò sitt a l'è pu giornaa del 1998.

In del 2000 el sò principal esponent Giorgg Bosoni el presenta el sò manual, che l'è publegaa in del 2003. In del 2007 el Claudi Meneghin el fa 'na noeuva proposta per tutt l'arch padan che la doperaria la forma "-es" per el plural femminin.

## Proposta ortografega
La proposta ortografega del CLL a l'era fonetega, ciovè la voreva reppresentà i dialett in la manera che se parnonzien, a differenza, per esempi, de la milanesa che la gh'ha di element de compromess o de la Scriver Lombard che l'è polinomega.

La dopera i dobbi vocaj per segnà la longhezza vocalega, el dopera la "f" per el segn "v" dur a fin de parolla menter 'l mett minga se l'è asonora in la parolla (esempi: noeuv, nööf - loeuva, lööa) e la dopera minga i vocaj dur a fin parolla (esempi "did", perché se dis "didin" e "didun")

### Tabella vocalega
***à = a curta e verta**: Gàt, Ràt, Sàch (grafia classega = gatt, ratt, sacch, grafia ünificada = gat, rat, sach)
***á = a longa e sarada**: Parláda, Sganbáda, Stracáda (grafia classega = parlada, sgambada, straccada)
***áa = a sarada longa**: Páas, Andáa, Parláa (grafia classega = pas, andaa, parlaa)
***ü = ü curta e verta**: Tüc', Süc', Lüm (grafia classega = tucc, succ, lumm)
***üü = ü longa e sarada**: Lüüs, Vendüü, Müür (grafia classega = lus, venduu, mur)
***ö = ö curta e verta**: Incö, Böc', Pö (grafia classega = incoeu, boeugg, poeu)
***öö = ö longa e sarada**: Rööda, Vööj, Fööja (grafia classega = roeuda, voeuj, foeuja)
***ë = vocal atona** ciamada schwa, parnonziada a segonda del dialett : Përchè, Trinchël, Sempër (grafia classega = perchè, trinchel, semper)

## Logo
El logo a l'era ispiraa a la bandera istorega de Lombardia, che 'l deriva de la Cros de San Giorgg i letter CLL.

## Riferiment
*El sò sitt in su l'archive.org
*Rebuilding the Rhaeto-Cisalpine written language: Guidelines and criteria. Part I: ORS-Orthography (**[https://raco.cat/index.php/Ianua/article/view/81726/106336 pdf]**)
* Bsav n. 6/2003  (**[http://www.cssav.it/wp-content/uploads/2017/02/Bsav-06-Bosoni.pdf pdf] **)
Baraa

**Baraa** (*Barate* in italian) a l'è 'na frazion de Gaggian, arenta a Novej. Di temp di piev la partegniva a la Piev de Rosaa e in quell di circondari a quell de Biaa, in del mandament de Binasch.

## Storia
Finna del '500 sed de paròquia, in del 1751 la gh'ha 480 abitant e a la proclamazion del Regn d'Italia del 1805 la gh'ha 411 abitant. A l'è donca, in del 1808 taccaa a Vigan, che l'è poeu taccaa a Gaggian. I austriegh ripristinen el comun ma el tacchen a la provincia de Pavia: In del 1859, tornaa sotta Milan, el gh'ha men abitant de prima e l'è donca, in del 1869, taccaa a Gaggian.

## Riferiment
*
Fagnan (Gasgian)

**Fagnan** (*Fagnano* in italian) a l'è 'na frazion del comun de Gasgian, mittuda vers Cislian.

## Geografia
Fagnan a l'è in su 'na piana de origin alluvionala e 'l confina cont Gasgian a sud, cont Bestazz a nord , cont la Cassina a ovest e cont San Vit a est.

A l'è 'n territori a bass ris'c sismegh.

## Storia

Giamò citaa in del 1346, el deventa important a la mità del 1400 quand che 'l deventa proprietà del Cicch Simonetta, secretari del Galeazz Maria Sforza. Quand che 'l Simonetta a l'è giustiziaa in del 1480 i sò ben in la zona passen a l'Ambroeus Vares, cont de Rosaa.

Finna del 1500 a l'è sed de 'na paròquia per volontà di Borromee, che ne devénten feudatari e voreven miôràll. In del '600 'sto dirizz chi a l'è passaa ai Medegh de Marignan.

In del censiment teresian del 1771 resulten 351 persònn, deventaa 305 a la proclamazion del Regn d'Italia in del 1806. In del 1809 el Napoleon el ghe tacca la Cassina, e in del 1811 a l'è taccaa a Gasgian.

Tornaa i austriegh el ripristinen ma in la provincia de Pavia. In del 1853 ghe tacchen an'mò la Cassina e in del 1859 a l'è rimettuu sotta Milan.

In del 1869 a l'è taccaa finalment a Gasgian.

## Monument
In la città la gh'è la Gesa di Sant Andrea e Rocch, giamò citada del Goffred de Busser in del secol quell del 13. Arènt el gh'era on foppon, bonificaa in di agn '60 del 1900.

A nivell civil a l'è important el Palazz Doria Borromee Medegh, abitazion di sciori de la zona, cont ona cort ispirada a quèlla de la Piazza Ducala de Vigevan. Incoeu a l'è bandonaa.

## Galleria di foto

File:StemmaMediciFagnanoGaggiano.jpg|El stemma di Medici
File:CampanileFagnanoGaggiano.jpg|El campanin de la Gesa
File:ChiesaFagnanoGaggiano.jpg|La Gesa
File:PalazzoFagnanoGaggiano2.jpg|El Palazz
File:PortaleFagnanoGaggiano.jpg|L'ingress del Palazz
File:PalazzoDoriaGaggiano3.jpg|El palazz de lat
File:Fagnano di Gaggiano - panoramio.jpg|Ona cà


## Riferiment
*
Stadler Tramlink

El **Stadler Tramlink** a l'è on modell de tram a pianal rebassaa progettaa del 2007 de la Vossloh e crompaa del 2016 de la Stadler Rail. 

## Caratteristegh tecnegh
Disponibil in scartament standard e in scartament tant 'me quell metrich o de 900 mm, a l'è disponibel in version a cinch o a sett sezion e l'è anca possibel avèghel in manera che 'l pò andà per di tratt senza la linia aerea de contatt. El respetta i normativ EN 15227 in materia de collision. I vari sistema pòden poeu vess dattaa in la mesura di port.

## Utent
*Red di tram de Rostock: La gh'ha del 2011 tredes tram cont sistema de recuver de l'energia che han sostituu i vegg Tatra T6A2
*Stern und Hafferl Verkehr: La gh'ha 11 tram che pòden viaggià 'me tram-treno in su la Traunseebahn, ex tranvia de Gmunden, e in su la Attergaubahn
*Metropolitana lingera de Baixada Santista: La gh'ha di Tramlink che pòden girà per di tratt senza linia aerea
*Ferrovia Lugan-Pont Tresa: L'ha crompaa 9 de 'sti tram per mett in del 2020 on sistema de tram treno, in sostituzion di Elettrotreni FLP Be 4/8 21-25, che hann sostituii in del 2022
*Red di tram de Erfurt: L'ha ordenaa 14 tram per el 2020
*Red di tram de Milan: L'ha ordenaa on massim de 80 tram, cont on orden inizial de 30, i primm bidirezionai de la città, de doperà in servizzi urban e extraurban e classifegaa 'me "Tramlink S3 Leo" e in l'azienda 'me tram ATM 7700
*Red di tram de Berna: L'ha ordenaa finna a 50 tram per el 2023 e 'l 2025 che sarann doperaa anca in sui lign metrotranviari arent

## Galleria di foto

File:Vossloh Tramlink Führerstand.jpg|Gabina de la version austriega
File:Galeria19 (39226651290).jpg|Gabina de la version brasiliana
File:P1200241 23.06.2017 Attergaubahn Bahnhof Attersee Wagen 126 Fahrerplatz.jpg|Gabina de tipo tram-treno
File:P1190934 16.06.2017 Attergaubahn Wagen 126 innen.jpg|Intèrni de la version austriega
File:Galeria17 (39226663270).jpg|Interni de la version brasiliana
File:P1200119 20.06.2017 Gmunden Strassenbahn Wagen 129 innen.jpg|Gionzion del tram
File:Vossloh Tramlink Fahrgastinformationssystem.jpg|Sistema de informazion
File:P1190940 16.06.2017 Attergaubahn Wagen 126 innen.jpg|Sistema de informazion
File:Tw 129 und GM9 vor der Remise in Gmunden.jpg|El tram arent a 'n tram stòrich de Gmunden
File:ET121 An der Traunbrücke.jpg|Tram in città a Gmunden
File:ET129 Franz-Josef-Platz Gmunden.jpg|Tram a la fermada de Franzesch Isepp de Gmunden
File:ET127 im Trauntor.jpg|Tram a Gmunden
File:ET131 Kammerhofgasse.jpg|Tram a Gmunden
File:Stern&Hafferl Gmunden Vorchdorf Jungfernfahrt Tramlink 121.JPG|Tramlink arent a 'n Bombardier Flexity
File:Straßenbahn Holbeinplatz.jpg|Tram de Rostock
File:Santos LRV A004 at Mascarenhas station in 2015.jpg|Tram brasilian


## Riferiment
*Tramlink
*Stadler Rail si aggiudica l’appalto per 80 tram a Milano
*Lugano, ordine per 9 TRAMLINK da Stadler
*Tramlink - StadtRegioTram 
*Swiss operator orders 50 Stadler trams

## Vos corelaa
*Variobahn
*Stadler Tango
Medegh de Meregnan

I **Medegh de Meregnan** (*Medici di Melegnano* o *di Marignano* in toscan) a hinn staa 'n importanta familia patrizia milanesa, che la vantava no di ligamm cont la familia di Medici de Fiorenza, anca se la doperava la midemma arma.

## Storia

I primm notizzi de la familia a hinn citaa del Paol Morigia, e 'l diseva che la familia la gh'eva proppi 'na bona reputazion giamò del secol quell del 11, anca senza vess nobilitada. La pupart di font la dis che hinn minga ligaa a quej toscan, foeura del Ripamont che l'afferma che i gh'ha la midemma paternità.

Vers la fin del secol quell del 13 la se divid in pussee ramm: Quell de Porta Cicca, quell de Casorezz, quell de Novaa, quell de Nosigia e quell de Albairaa. El de Porta Cicca a l'era el pussee important e influent, quell de Nosigia, formalment investii del feud de Meregnan, el viveva a Milan, arent a la via Nosigia, e la gh'eva la soa residenza a quell che incoeu a l'è el Palazz Belgioios finna a la soa demolizion per fà su quell che 'l gh'è incoeu. Vari member de la familia de Nosigia gh'han avuu di important roeul in la storia milanesa: El Gian Giacom Medegh, ciamaa el *Medeghin*, a l'è staa 'n gran condottiee milanes e l'è staa el primm marches de Meregnan.

In del 1556 vun di sò member a l'è elegiuu Papa, el Papa Pio IV.

Mort senza ered, el titol el passa al fredell. I fioeu del sò gioeu Gian Giacom II formen di noeuv ramm de la familia: El Gioann el crea el ramm di Marchesin, el Ghielm quell de Vares, estint in del 1702, el Gian Giacom el ramm de Motta d'Indun, poeu spostaa in Toscana, e di alter che entren in la carriera de gesa.

El Gian Giacom el resta marches e 'l sò fioeu, in del 1706, l'ospita al castell el Vittori Amedee II de Savoja. In del 1836 el noeuv marches el demoliss el torrion del Castell.

In del 1877 el titol el passa a on cusin. El noeuv ramm el gh'ha avuu di member important 'me el Carlo, che l'ha combattuu la Bataja de Mombell o l'Edoard, che l'è staa assessor milanes. La familia a l'è ancamò in pee e l'ha venduu el sò castell in del 1981 a la Provincia de Milan.

## El blason

La familia la portava la midemma arma de l'omomena e pussee importanta familia toscana, inscì blasonada: *"Camp d'or, a se ball mittuu in cinta, de che la mediana al coo, pussee grossa, d'azur, a l'arma de Franza, i alter de ross*.

## Residenz
A hinn staa residenz de la familia:
*El Palazz Belgioios, finna a la soa demolizion per fà su quell che 'l gh'è incoeu
*El Castell de Frascaroeu, crompaa del 1543
*El Castell de Meregnan, dal 1532 al 1981
*El Palazz Doria Borromeo Medegh, a Fagnan, frazion de Gasgian, in del 1600 infeudada a la familia

## Bibliografia
* Pompeo Litta Biumi, *113 famiglie nobili italiane*, Milano 1850
* V. U. Crivelli Visconti, *La nobiltà lombarda*, Bologna 1972
* *Stemmario Trivulziano*, Biblioteca Trivulziana, Milano, Cod. Trivulziano 1390, seconda metà del secolo XV, a cura di Carlo Maspoli, Niccolò Orsini De Marzo, Milano, 2000, ISBN 88-900452-05
Cassina de Donaa del Cont

La **Cassina de Donaa del Cont** (in italian *Cascina Donato del Conte*) a l'è 'na località de 11 abitant part del comun de Gasgian, vers Biaa.

## Storia
Antigh comun del milanes, se pensa che 'l sò primm feudatari, che 'l gh'ha daa el nomm longh, el sia staa el Donaa del Cont, servitor del Ducaa de Milan condanaa a mort sotta el Cicch Simonetta perchè, a detta soa, l'avaria ordii 'n colp de Stat contra del Duca.

A bon cunt in la gesa del Pajes la se troeuva 'na lastra pussee noeuva intitolada a 'n omomen mecenaa, donca se ritegn che i Del Cont sien restaa feudatari de la zona, anca se i avarìen recompraa.

In del Cadaster Teresian a l'è dii che l'éra faa de 2042 pertegh de terren, per la pupart del Comun, che a l'epoca el partegniva a la Piev de Rosaa: el censiment teresian del 1771 el dis che gh'hinn denter 506 personn e, a la proclamazion del Regn d'Italia in del 1805 a hinn 118. In del 1809 a l'è taccaa a Fagnan che, in del 1811 a l'è taccaa a Gasgian.

A l'è ripristinaa di Austriegh che, però, in del 1853 el tacchen an'mò a Fagnan.

A la fin del Vottcent i abitant eren 76, spartii in 12 famili: El boom econòmich l'ha menaa a 'n general despopolàss e incoeu gh'hinn trii famili cont 11 abitant.

## Edifizzi
In la cassina el gh'è l'Oratori de la Beada Vergin Maria, 'n oratòri del 1400 faa su per orden del feudatari, terminaa in l'agost del 1482. La conserva 'na part di affresch originai.

## Riferiment
*
Ambroeus de Rosaa

L**'Ambroeus de Rosaa** (anca *Ambroeus Vares*, 1437 – Milan, 1522) a l'è staa 'n medegh e strolegh milanes.

## Biografia
Fioeu del Bortolomee, medegh, a l'éra el strolegh e archiatra del Lodovigh el Moro e l'éra ciamaa in di situazion important: A l'è staa per esempi interrogaa in su la data pussee bòna per el matrimoni cont la Beatris d'Este e, se cunta, che l'abia previst la mort del Papa Innocenz VIII, consultaa del Papa in sul sò stat de salut.

Per i sò servizzi a l'è nomenaa al Senad de Milan e l'è nomenaa scior de Rosaa e de la soa Piev.

El gh'ha avuu 'n fioeu, Galeazz, anca lu medegh e mort in del 1524.

## Bibliografia
* Alberto M. Cuomo, *Ambrogio Varese. Un rosatese alla corte di Ludovico il Moro*, Rosate, 1987.
Lorenzo Fioramonti

El **Lorenzo Fioramonti** (Roma, 1977) a l'è 'n politegh italian, minister de l'Istruzion, Università e Ricerca in del Governo Conte II dal 5 de settember al 25 de dicember del 2019.

L'è staa finna al 30 de dicember del 2019 in del Moviment 5 Stell.

## Riferiment
*SkyTG24
Arcagnagh

**Arcagnagh** (*Arcagnago* in italian) a l'è 'na frazion de Carpian, vers Sizian, on temp comun autonom.

## Storia
Part de la Piev de San Giulian e schisciaa in tra Locaa, Carpian, Sizian e Landrian, in del 1751 el gh'eva 100 resident. Al nass del Regn Napoleonegh a hinn 195 e l'è taccaa a Carpian. Sotta el Regn Lombardo-Veneto ma el Regn d'Italia, che 'l voreva razzionalizà el sistema comunal, el decid de taccàll anmò in del 1863.

## Riferiment
*
Gesa de la Madonna de la Divina Provvidenza

La **Gesa de la Madonna de la Divina Provvidenza**, giamò *Gesa di Sant Nazari e Cels*, a l'è 'na gesa paroquiala de Quint, località de Milan.

Fàda su de 'n progett del Amos Edallo in del 1958, per sostituì 'na gesa del 1887: La cambia el nomm in del 1973 in su decrett de l'arcivescov cardinal Giovanni Colombo.

Fàda su in ciment e quadrej a vista, la gh'ha la pianta a cros latina e l'è longa 53 meter e larga 22 meter.

## Bibliografia
* 

## Alter progett
Rovid

**Rovid** (*Rovido* in italian) a l'è 'na frazion del comun de Buccinasch, vers la Tangenzial Ovest.

A l'è staa 'n comun finna al 1809, quand che l'è taccaa a Roman Banch e poeu a Còrsich ma l'è staa ripristinaa in del 1815 di austriegh, che in del 1841 però cambien ideja e 'l tacchen a Buccinasch.

El partegniva a la Piev de Cesan Boscon.

## Riferiment
*
Contea de Vaduz

La **Contea de Vaduz** a l'è staa 'n Stat del Sacher Roman Imperi in pee dal 1342 al 1719.

## Storia
A l'è creada in del 1342 per eredità de la Contea de Werdenberg e in del 1396 ghe guarentissen l'immediatezza imperiala.

In del 1416 la finiss la linia de succession di Cont de Vaduz e la contea la passa ai Baron de Brandis, e in del 1507 ai cont de Sulz, ch'han crompaa anca la Signoria de Schellenberg, a Nord de la Contea.

In del 1613 i du territori a hinn venduu a la familia Hohenems e in del 1684 el scior Ferdinand Karl von Hohenems a l'è privaa del sò territori per via de 'n importanta cascia ai stregh che l'ha mazzaa 'n poo de gent per ciappà i sò ben: Tornaa a l'Imperator, a l'è dada al fredell Jakob Hannibal che, per pagà i debit de la familia el gh'ha de vend prima la Signoria (in del 1699) e poeu la Contea (in del 1712) al Giovann Adamm I del Liechtenstein, che 'l gh'eva besogn de 'n territori immediatament soggett a l'imperi. In del 1719 l'Imperator Carl VI el permètt a l'Antoni Florian del Liechtenstein, sò fedel general, de unì i du territori in del Prenzipaa del Liechtenstein.

## Incoeu
Incoeu la Contea la reppresenta l'Oberland, che l'è 'n distrett elettoral che 'l elegg 15 deputaa al Landtag. La gh'è 'na rivalità tradizionala e cordiala cont l'Unterland, che 'l reppresenta la Signoria de Schellenberg.

## Bibliografia
* 
* Köbler, G. (1992): *Historisches Lexikon der deutschen Länder.* München: C.H.Beck. ISBN 3-406-35865-9 Seite 646.
Node.js

**Node.js** a l'è 'n framework che 'l dopera el Javascript 'me lenguagg lato server orientaa ai event e bon de vess doperaa anca per di applicazion in temp real.

A l'è staa desviluppaa per permett de desviluppà i web app cont on lenguagg unich, inveci de avègh de doperà el Javascript per i script nivell utent e di alter lenguagg, de solet el PHP, per el nivell server.

Quand che l'è doperaa 'me server web a l'è de solit doperaa in del paradigma MEAN, ciovè cont el MongoDB 'me database, Express.js 'me framwework applicativ, Angular.js 'me framework lat client e Node.js 'me server.

## Ligamm de foeura
*Sitt offizial

## Alter progett

## Vos correlaa
*Bun (software)
Badil

**Badil** (*Badile* in italian) a l'è 'na frazion de Zibid, finna al 1841 comun autònom. El partegniva al Vicariaa de Binasch e a la soa piev de La Ciarella.

## Storia
Vègg comun, el confinava con Moiragh a nord, Basej a est, La Ciarella a sud, e Vigonzin e Zibid a ovest. In del 1757 el gh'eva 150 abitant e l'éra sed de paròquia.

In del 1809 a l'è taccaa a Moiragh del governo napoleonich e l'è ripristinaa di austriegh in del 1816 ma spostaa in Provincia de Pavia.

In del 1841 a l'è taccaa a Vigonzin, che l'è taccaa poeu a Zibid.

In del 1965 a l'è spostaa a Binasch ma poeu, per volontà di cittadin, in del 1969 la torna sotta Zibid.

## Riferiment
*
San Lissander (Monscia)

**San Lissander** a l'è 'n quarter de Monscia, finna al 1841 comun autònom e finna ai agn '20 part de Sest.

## Storia
Comun autònom, a l'è taccaa a Sest e poeu a Monscia del governo del Napoleon. I Austriegh el repristinen ma, in del 1841, tornen in sui sò pass e 'l tacchen a Sest.

In di agn quej de 20 del 1900 l'autostrada Milan-Bergom la taja la zona de l'abitaa de Sest e 'l governo fassista el decid de taccàll dònca a la vesina Monscia.

## Riferiment
*
Signoria de Schellenberg

La **Signoria de Schellenberg** a l'è staa 'n Stat del Sacher Roman Imperi. La soa capital a l'éra Schellenberg.

## Storia
La signoria a l'è fada su in del secol quell de 9 del Carlo Magn e in del 1437 a l'è crompada de la Contea de Vaduz, de che la deventa de facto ona dependenza. Cont la guerra sveva passenn tutt e duu sotta la suzeranità di Asborgh.

Passaa de dinastia in dinastia a l'è crompaa del Giovann Adamm I del Liechtenstein 115'000 fiorin in del 1699. In del 1712 crompen anca la Contea de Vaduz, che la gh'eva l'immediatezza imperiala che i Liechtenstein cercaven, e in del 1719 l'imperator el permètt a l'Antoni Florian del Liechtenstein de giontà insemma i territori per formà el Prenzipaa del Liechtenstein.

## Incoeu
La Signoria a l'è incoeu l'Unterland del Liechtenstein, che 'l elegg 10 deputaa al Landtag. La gh'è 'na tradizionala e cordiala rivalità in tra i du distrett elettorai e in l'Oberland a hinn ciamaa "Tschügger" i abitant de l'Unterland.

## Riferiment
*Schellenberg - About Liechtenstein
Mezzan

**Mezzan** a l'è 'na frazion de San Giulian, vers Meregnan. El partegniva a la Piev de San Giulian.

## Storia
Antigh comun, el gh'eva 155 abitant in del 1751. Despopolaa, in del 1809 a l'è taccaa a Pedrian, poeu taccaa a Meregnan in del 1811. Tornaa i Austriegh, el torna autònom, finna al 1841, quand che 'l tacchen ancamò a Pedrian, che 'l deventa in del 1870 Viboldon, ciamaa poeu San Giulian.

## Riferiment
*
Gesioeu de la Madona de la Nev

El **Gesioeu de la Madona de la Nev** a l'è 'n ossari a Mezzan, frazion de San Giulian, indova che hinn mettuu via i rest di soldaa svizzer che in del settember 1515 han combattuu contra del Re de Franza in la battaja de Marignan per el controll del Ducaa de Milan, e che l'ha menaa al passagg del Ducaa de Milan di svizzer ai franzes cont la pas de Friborgh. A l'è arent a la gesa omònema e la gh'è 'me iscrizion "chinscì possen i oss di svizzer ch'han combattuu con gran valor ma hinn staa sconfitt del re Franzesch de Franza, juttaa di venezian, in la battaja di gigant".

A l'è staa faa su in del secol quell del 18 e restaveraa in tra el 2012 e 'l 2014 per via de 'n camios che l'ha faa 'n incident. Se dis che i oss denter sien staa tolt de la terra intorna di locai, ma el se sa minga se 'l sia vera, degià ch'a l'è staa faa su 200 agn dopo de la battaja. Incoeu el partegn a la Fondazion pro Marignan.

## Galleria di foto

File:Ossario Tafel1.jpg|L'iscrizion de l'ossari
File:Ossario Mezzano5.jpg|I oss
File:Ossario Mezzano1.jpg|L'ingress de l'ossari
File:Ossario Schädel2.jpg|Di coo
File:Ossario Mezzano4.jpg|La bandera de la Svizzera


## Riferiment
* Marignano, eine bedrückende Ebene
*Ossario dei Caduti Svizzeri SAN GIULIANO MILANESE
Gesa de la Madonna de la Fed

La **Gesa de la Madonna de la Fed** a l'è 'na gesa del Quarter di Olm, in l'estrema periferia de Milan. La paròquia a l'è istituida in del 1967 del Cardinal Colomb per servì el noeuv quarter in costruzion, e 'l sò territori a l'è recavaa de la Paròquia de Sant Apollinar de Bagg. Progettada de l'Attilio Mariani, a l'è fada su in tra el 1971 e 'l 1973. A l'è al center del quarter e l'è in mezz a di parch e a di zonn verd.

## Riferiment
*Chiesa della Madonna della Fede - LombardiaBeniCulturali
Terzagh

**Terzagh** (*Terzago* in italian) a l'è 'na cassina arenta a Trezzan sul Navili, finna al 1841 comun autònom.

In la cassina a l'è nassuu l'Umbert III de Terzagh

## Riferiment
* Comune di Terzago, 1798 - 1809 – Istituzioni storiche – Lombardia Beni Culturali
Simonetta (familia)

I **Simonetta** a hinn staa 'na nòbil familia originaria de la Calabria che la s'è affermada in del Ducaa de Milan.

## Storia
I Simonetta originen de l'Angiol Simonetta, mess e diplomatich per el Franzesch Sforza in di sò mission in del Regn de Napoli. Quand che 'l deventa Duca de Milan el ghe va adree e 'l deventa vun di sò plenipotenziari. A la soa mort in del 1472 el sò nevod Cicch, consiliee del Galeazz Maria Sforza e segond di accus amant de la miee Bona de Savoja, e 'l deventa poeu reggent per el fioeu del Galeazz a la mort de quell ultem, el Gian Galeazz Maria Sforza.

El Cicch a l'è menaa via del Lodovigh el Moro e l'è condanaa a mort in del 1480, e perden el favor di Sforza e i sò ben: Domà cont el rivà del Luis XII de Franza tornen in possess di sò ben.

In del 1535 el Giacom Simonetta el deventa cardinal, in del 1561 el sò fioeu Lodovigh a l'è nomenaa anca lu cardinal del Papa Pio IV.

In del 1800 la familia la deventa 'n ramm di Castelbarch ciamaa *Castelbarch Vescont Simonetta*.

## Riferiment
*Illustri famiglie calabresi:la famiglia Simonetta di Caccuri
Problema di du generai

El **problema di du generai** a l'è 'n problema informategh, el primm a vess staa dimostraa 'me impossibel de risòlv.

## El problema
Ghe sien dò armaa ai lat de 'n castell desenemis de ciappà. Domà 'n attacch coordenaa el pò vess bon de vengg. In du generai pòden comunicà domà in su 'na strada ch'a l'è controllada di desenemis.

Se 'l primm general el manda 'n messagg per concordà l'attacch e 'l messaggee el fuss ciappaa l'attaccaria deperluu, e 'l perdaria. El segond general el ricev el messagg e per confermà el manda on sò messaggee, ma se 'l fuss ciappaa l'attaccaria domà la segonda armada, e la perdaria. Donca, el primm general el manda on messaggee per dì che l'ha ricevuu el messagg, ma se 'l fuss ciappaa domà la prima armada l'attaccaria, e la perdaria. El segond general el gh'avarìa de mandà on sò messaggee per confermà, ma se 'l fuss ciappaa attaccaria domà lu e 'l perdaria e inscì via.

Per quèlla reson lì, ciovè l'impossibilità de savè de manera deterministega se 'l messagg a l'è staa ricevuu, a l'è demostraa impossibil de risòlv.

## Implicazion
A l'è donca impossibel avè la sicurezza totala del success de 'na comunicazion cont el midemm mezz de comunicazion. Però, a l'è possibel mitigà i conseguenz de 'n eventual error: Per esempi, in quej comunicazion ch'a l'è ciar e patent che gh'abien de vess ciamaa domà 'na voeulta (per esempi "crompa quèlla roba lì" o "scancella el file pussee vegg") a l'è mittuda 'na ciav de idempotenza che la identifega de manera univoca 'n azion e, se ciamaa an'mò el metod cont la midemma ciav a l'è mandada domà la conferma de l'azion passada, senza fàlla an'mò.

## Riferiment
*The two Generals' Problem

## Vos corelaa
*Problema di generai bizantin
Boniroeula

**Boniroeula** (*Bonirola* in italian) a l'è 'na frazion de Gasgian, arenta a Trezzan sul Navili. El partegniva a la Piev de Rosaa.

## Storia
Antigh comun del milanes, in del 1809 a l'è taccaa del Napoleon a Gasgian e poeu ripristinaa in del 1815 di austriegh, ma in provincia de Pavia.

In del 1869 a l'è taccaa del Vittori Emanuel II a Gasgian.

## Riferiment
*
Bruscitt

I **bruscitt** a hinn on mangià de carna de manz tajada finement e cosuda a longh. A hinn spantegaa soratutt in la zona de Busti Grandi e in del Verban-Cusi-Ossola. A l'è despess servii insemma a la polenta o al purè e cont on bon vin negher.

A l'è nassuda prima del boom economich di agn '60, quand che la gent la crompava i tocch pussee dur de la carna, quej che i scior lassaven, che gh'even besogn de vess scoldaa a longh per smolàss.

## Riferiment
*Bruscitti come si preparano

## Alter progett

## Vos corelaa
*Rostisciada
Gesa de Santa Marcellina (Muggian)

La **Gesa de Santa Marcellina** a l'è 'na gesa del quarter de Muggian fada su a fin 1800 e elevada a paròquia, streppada de quella de Cesan Boscon, el 23 de dicember 1898.

## Riferiment
*parrocchia di Santa Marcellina - LombardiaBeniCulturali
Metton

**Metton** a l'è 'na frazion de La Ciarella, vers Turagh Bordon. El partegniva al Vicariaa de Binasch.

## Storia
Paes de squasi 300 abitant in del 1700, a l'era sed de 'na paròquia assee influenta in del passaa. In l'età napoleonega, rivaa a circa 360 abitant, a l'è taccaa a Casiraa Olòna che l'è poeu taccaa a La Ciarella. A hinn ripristinaa di austriegh ma in la provincia de Pavia.

Rivaa a 406 abitant in del 1859, quand che 'l torna sotta Milan, a l'è taccaa in del 1869 a La Ciarella di italian.

## Riferiment
*
Bisentraa

**Bisentraa** (*Bisentrate* in italian) a l'è 'na frazion de Pozzoeu, vers Trucazzan.

## Storia
Comun de circa 150 abitant, a l'è taccaa in del 1809 a Pozzoeu del Napoleon, ma el torna autonom sotta i austriegh. Cressuu a 269 abitant, a l'è taccaa a Pozzoeu di italian in del 1869.

El partegniva a la Piev de Gorgonzoeula.

## Riferiment
*
Slowloris

**Slowloris** a l'è 'n attacch informategh de tipo Denial of Service fondaa in su la saturazion del numer massim de connession concorrent che hinn tegnuu in pee grazia a 'na trasmission assee lenta inveci che in su di gross quantità de larghezza de banda.

In origin el termen l'indicava el software precis, incoeu inveci a l'è doperaa per indicà in general la manera de attaccà, implementada in pussee maner e lenguagg.

## Fonzionament
Esisten di server che gh'hann on numer limitaa de connession che se pòden tegnì insemma e de solit, degià che i connession HTTP a hinn minga permanent, el va ben inscì.

El problema a l'è che se 'na connession a l'è assee lenta e la invia i informazioni a tocchej la tegn impegnada 'na connession per tutt el temp de comunicazion. El pont de l'attacch a l'è quell: Saturà no la banda ma, cont on tot de richiest lent insemma, bloccà el server a specciaj.

## Esempi de us
'Sto attacch a l'è staa doperaa in Iran, durant di elezion del 2009: Degià che l'internet de l'Iran a l'è assee lent e saraa 'n attacch classegh l'avaria bloccaa sia el governo sia quej che protesten, menter 'sto attacch l'ha bloccaa domà i sitt del governo.

## Contramesur
Degià ch'a l'è squasi impossibel destingov in tra 'n attacch e 'na connession lenta fiss i contramesur revarden soratutt la limitazion di connession concorrent massim del midemm IP.

## Riferiment
*What is a slowloris Attack

## Vos corelaa
*Slowdroid
Gesa de Sant Anselmo (Bagg)

La **Gesa de Sant Anselmo** (offizialment *Gesa de Sant Anselmo de Bagg Vescov*) a l'è 'na gesa de Milan, in del quarter de Bagg.

## Storia
A l'è stada fàda su, in territori nominalment de Quint, per servì el noeuv quarter popolar baggin in tra el Cimiteri e Quint e l'è elevada offizialment a paròquia el 12 de fevree 1970, cont territori ciappaa de la Paròquia de Sant Apollinar.

In principi a l'éra fàda di element prefabregaa, ciamaa di locài "el baraccon", in quell che incoeu a l'è 'n parchegg in d'ona traversa de la Via Quint, e la gh'eva nanca on oratori, tant che i lezion de dottrina eren faa in di stanz ficciaa, di scoeur arent o di alter istituzion.

In tra el 1984 e 'l 1986 a l'è fàda su 'me edifizzi complett in la Via Manaresi, e i lavorà finissen in del 1990, in su progett de l'Andrea Bolzani, del Valentino Benati e de l'Antonio Galli.

Del primm de sginee del 2023 l'è part de la noeuva Comunità Pastorala Sant Anselmo-Sant Apollinar.

## Caratteristegh
A l'è 'na gesa a pianta quadrada e soraelevada rispett a la stràda: ghe se riva donca cont ona scalinada. Dent a l'è 'n ambient unich e cont el ciment armaa in vista.

I pilàster a hinn separaa di vetraa del Fra Pierangelo Pagani menter i pittur a hinn del Pierantonio Verga.

La Gesa la gh'ha on circolin coltural e 'n oratori, dedicaa al San Filipp Neri.

## Riferiment
*Parrocchia di Sant'Anselmo da Baggio
*Chiesa di Sant'Anselmo da Baggio Vescovo <Milano>

## Ligamm de foeura
*Sitt offizial
Zunigh

**Zunigh** a l'è 'na cassina part de Carpian, arent a Locaa.

## Storia
Piccola comunità de la Piev de San Giulian, la gh'eva 120 resident in del 1751.

In del period napoleonich la gh'eva 339 abitant, cressuu a 527 in del 1809 quand che la ciappa dent Videsert, ma in del 1811 a l'è taccada a Carpian.

Durant del Lombard-Veneto el torna autonom e 'l cress, in del 1853, a 418 resident. Deventaa italian, el se gionta a Carpian el 1 de genar 1863.

## Riferiment
*
Italia Viva

**Italia Viva** a l'è on partii politegh italian, fondaa in del settember 2019 del Matteo Renzi.

## Storia
A seguit de 'na crisi de governo in l'agost del 2019, che la mena a la fin del Governo Conte I in tra la Liga e 'l Moviment 5 Stell, el PD, soratutt per volontà del Renzi, el riess a trovà 'n accord cont i Cinch Stell che 'l mena el Governo Conte II a giurà el 5 de settember. Anca se senza 'n post in del governo, el Renzi a l'è retegnuu di analista el ver creator del governo, cont el fin de fermà el Matteo Salvini.

El 16 de settember, però, l'anticipa che l'avaria lassaa el Partii Democrategh e 'l 17 el nonzia a la Republega che 'l sò Moviment l'avaria sostegnuu el governo del Giuseppe Conte. La sira a l'è nonziaa el nòmm del Moviment, che, a detta del Renzi, l'avaria poduu cuntà in su 40 parlamentar.

El secretari del PD Nicola Zingaretti l'ha deciaraa ch'a l'è staa 'n "error", menter 'l Dario Franceschini l'ha parlaa de 'n "gross problema". El Beppe Grillo l'ha daa al Renzi del narcisista e l'ha paragonaa al Salvini.

La pupart de la struttura iniziala la s'è fondada in sui Comitaa d'azion civega fondaa del Renzi a la Leopolda del 2018.

El 19 de settember el fa su i grupp a la Cambra e al Senad, indova che 'l gh'ha de acordàss cont el Riccardo Nencini per mettès insemma al Partii Socialista Italian, degià ch'al Senad a l'è mìnga possibèl fà di grupp di forz mìnga reppresentaa ai elezion.

I minister del governo Conte II Teresa Bellanova e Elena Bonetti e 'l sottasecretari Ivan Scalfarotto aderissen tucc al moviment, e se dimetten el 13 de sginee del 2021, intant che 'l Renzi l'ha deciaraa 'na crisi de governo.

Al referendum in su la giustizia del 2022 se s'ceren cont el sì.

## Ideologij
A l'è retegnuu 'n partii de center-sinistra moderaa, arent a la terza via e al progressism e al reformism.

## Reppresentant
### Cambra di Deputaa
In del grupp ''Italia Viva: Lucia Annibali, Michele Anzaldi, Maria Elena Boschi, Nicola Carè, Matteo Colannino, Camillo D’Alessandro, Vito De Filippo, Mauro Del Barba, Marco Di Maio, Cosimo Ferri, Silvia Fregolent, Maria Chiara Gadda, Roberto Giachetti, Gianfranco Librandi, Luigi Marattin, Gennaro Migliore, Mattia Mor, Sara Moretto, Luciano Nobili, Lisa Noja, Raffaella Paita, Giacomo Portas, Ettore Rosato, Ivan Scalfarotto, Gabriele Toccafondi, Massimo Ungaro, Gelsomina Vono.

### Senad de la Republega
In del grupp Italia Viva-P.S.I: Teresa Bellanova, Francesco Bonifazi, Eugenio Comincini, Donatella Conzatti, Giuseppe Cucca, Davide Faraone, Laura Garavini, Nadia Ginetti, Leonardo Grimani, Ernesto Magorno, Mauro Marini, Riccardo Nencini, Matteo Renzi, Daniela Sbrollini, Valeria Sudano.

## Riferiment
*Renzi: "La nuova sfida si chiama Italia Viva, darà lunga vita al governo"
*Grazie a Nencini Renzi avrà un gruppo autonomo anche in Senato. Boschi: "Può essere che qualcuno lasci il centrodestra"
*Nasce il gruppo "Italia Viva" alla Camera: in 25 vanno con Renzi
*M5s, la senatrice Silvia Vono aderisce a Italia Viva di Matteo Renzi
*Italia Viva - Camera
*Italia Viva - PSI - Senato
*Ue, Danti: Italia viva aderisce al gruppo Renew Europe

## Vos corelaa
*Leopolda (convegn)
Casell (Marmond)

**Casell** a l'è 'na frazion de Marmond, a nord del center, vers Biaa. El partegniva a la Piev de Rosaa.

## Storia
Vegg comun de circa 270 abitant, a l'è soppress del Napoleon in del 1809 e taccaa a Coronaa. El comun a l'è poeu ripristinaa di austriegh ma in Provincia de Pavia. Rivaa i italian, in del 1870 a l'è taccaa a Coronaa, taccada l'ann dopo a Marmond.

## Riferiment
*
Gesa de la Madonna di Pover (Sella Noeuva)

La **Gesa de la Madonna di Pover** a l'è 'na gesa paròquiala de Bagg, in l'inscì ciamaa quarter popolar Bagg II, a mità in tra la Sella Noeuva e 'l center storich de Bagg.

## Storia
A l'è stada fada su in tra el 1952 e 'l 1956 'me part de 'n progett diocesan per dotà di ges i noeuv zonn de edilizia popolar faa in la periferia milanesa. Progettada de Figini e Pollini, al principi con di gran progett, i ristrettezz economich menen a fà domà di part del progett originari e han lassaa foeura di ròbb 'me 'n ingress in grand stil, on battisteri e 'n ciocchee. A l'è istituida 'me paròquia el 1 de fevree del 1954.

## Caratteristegh
A l'è 'na gesa pòra, in stil brutal, cont inluminazion naturala e altar in stil ambrosian. A gh'hinn quatter pilaster che separen i trè navaa dedicaa ai sgent.

Gh'hinn dent di oeuver 'me 'na Cros dora e 'n tabernacol in ramm.

## Riferiment
*Chiesa della Madonna dei Poveri
* Chiesa della Madonna dei Poveri 
*parrocchia della Madonna dei Poveri

## Ligamm de foeura
*Sitt offizial
Monedazion carolingia

La **monedazion carolingia**, ciamada anca **sistema £sd**, a l'è el sistema de moneda creaa del Carlo Magn in tra el 781 e 'l 795 e fondaa in su l'ideja che de 'na livra d'arsgent se ciappen 240 *danee*. Per agn la livra a l'è restada domà 'n unità de cunt, insemma al *sold*, ciovè el vintesim de la livra, che però cont el desvilupp de l'economia a l'è staa coniaa pussee.

El sistema l'ha scominciaa a perdés in l'Europa continentala giamò cont la revoluzion franzesa, che l'eva decimalizzaa el franch, e donca in d'on poo de Stat han scominciaa a circolà di moned almen in part decimalizzaa, che hinn staa poeu decimalizzaa del tutt. El daree Stat in Europa a decimalizzà la valuta a l'è staa el Regn Unii, insemma a l'Irlanda, l'ha faa la soa valuta decimala in del 1971, in l'inscì ciamaa Decimal Day, menter in del mond a l'è stada la Nigeria, che in del 1973 l'ha mittuu al post de la sterlina nigeriana la Naira, decimalizzada.

## Riferiment
*	Carlo Magno e la moneta carolingia

## Vos corelaa
*Monedazion medievala
Gioann Giacom Medegh

El **Gioann Giacom Medegh**, cognossuu cont el soranomm de **Medeghin** (italian: *Gian Giacomo Medici*; Milan, 24 de genar del 1498 - Milan, vott de november del 1555) l'è staa on nobel e on soldaa lombard del Renassiment.
Member de la fameja di Medegh de Meregnan, l'era el fradell del papa Pio IV. L'è conossuu perchè per tanti agn l'ha menaa inanz ona guerra quasi privada contra i soldaa grison, in quella che l'è famosa 'me la Guerra de Muss.

## Riferiment
* Medeghin - Treccani

## Varda anca
* Medegh de Meregnan
* Pio IV
* Guerra de Muss
Turagh Bordon

**Turagh Bordon** (*Turago Bordone* in italian) a l'è 'na frazion de Giussagh, finna al 1928 comun autònom.

## Storia
Vegg comun del Paves, el partegniva a la Campagna de Sora del Principaa de Pavia e l'è staa infeudaa ai Beccaria de Mezzan e poeu ai Peverell de Milan. In del 1928 a l'è staa taccaa del governo fassista a Giussagh.

## Riferiment
*
Express.js

**Express.js** a l'è on framework lat server doperaa per fà pussee fazil el programmà web con Node.js, de solit in del paradigma MEAN, cioè insemma a MongoDB 'me database e a Angular.js 'me framework nivell utent. 

Software liber ispiraa a Sinatra, a l'è doperaa, in tra i alter, de PayPal, de Uber, de FoxSport e de la IBM.

## Ligamm de foeura
*Sitt offizial
Carolina Stramare

**Carolina Stramare**, (nasüda a Genua el 27 de genàr 1999) l'è 'na mudèla italiana, diventada, el 06 de setèmber 2015 la 80a Miss Italia.

## Biugrafia

Nasüda a Genua in del 1999, la s'è trasferida a Avgévan con la famiglia, e l'ha stüdiàd al Liceo Linguistico..

In d'lestàd del 2019 l'ha vensüd el tìtul de *Miss Lumbardia*. L'è la prima *Miss Lumbardia* che la diventa *Miss Italia* dal 1990. L'ha dedicàd la vitòria a so màma, che l'è mort d'un màl in del 2018.

## Riferimént
Giovanni Toti

El **Giovanni Toti** (Viaresg, 7 de settember 1968) a l'è 'n politegh e giornalista italian, president ligurin dal 2015, in precedenza cordenador e eurodeputaa per Forza Italia.

In del 2019 l'ha fondaa el partii Cambiom!, cont di alter sortii de Forza Italia.

## Riferiment
*Giovanni Toti - Treccani
Gesa de Sant Apollinar (Bagg)

La **Gesa de Sant Apollinar** a l'è 'na paròquia del quarter de Bagg.

## Storia
La paròquia de Sant Apollinar a l'è giamò istituida in del 1628 del Federigh Borromee, in d'ona gesa fàda su de la De Bagg, ma in del principi del secol quell del 20 la Gesa Veggia, in del center del borgh, la basta pu per i esigenz de Bagg, e in tra el 1938 e 'l 1942 a l'è fada su 'sta noeuva gesa, semper intitolada al Apollinar. A l'è consacrada del cardinal Alfredo Ildefonso Schuster.

Del primm de sginee del 2023 l'è part de la noeuva Comunità Pastorala Sant Anselmo-Sant Apollinar.

## El presepi
In la cripta de la Gesa el gh'è 'n presepi biblegh cont 53 scen, per la pupart animaa in 360 meter quadraa, organizzaa per la prima voeulta in di primm agn del 1960 del scior Egidio Negrini, che l'aveva seguii 'n cors a tema faa de l'allora diacon Carlo Maria Martini, faa per la pupart de cartapesta. A la soa mort, in del 1991, el presepi a l'è saraa per di reson de sigurezza. L'è restrutturaa di gent de l'oratori, che la guarna di vegg scen e anca i vegg meccanism animaa, che incoeu azionen la Natività, e la mett i statovett i pussee vegg che vann pu ben in d'ona sorta de musee. A la fin, in del Denedaa del 1996, el torna a vess visitabèl.

## Galleria di foto

File:2016 Baggio (26).jpg|El campanin
File:2016 Baggio (14).jpg|El dedree de la Gesa
File:2016 Baggio (18).jpg|El portegh
File:2016 Baggio (22).jpg|Vista de la strava
File:Altare laterale Sant'Apollinare in Baggio.jpg|On altarin lateral
File:Targa chiesa Sant'Apollinare.jpg|La targa de la Gesa
File:Altarino Chiesa Sant'Apollinare.jpg|Altarin dedicaa al Gesù
File:Altare Sant'Apollinare in Baggio.jpg|Altar cont dipint
File:Campanin de la Gesa de Sant Apolinar de Bagg in la gheba.jpg|L'Oratori e, quattaa de la scighera, el campanin


## Riferiment
*Cenni Storici - Parrocchia di Sant'Apollinare 
*Presepe Biblico
Gesa di Grazzi (Milan)

La **Gesa di Grazzi** (*Santa Maria delle Grazie* in italian) a l'è 'na gesa de Milan de ritt roman, in stil gotich-renassimental. A l'è recognossuda 'me patrimòni de l'umanità perchè la gh'ha dent la Darrera Cena del Leonard da Vinci, el segond in Italia dopo di incision in Val Camonega.

Basilega e santuari de l'orden domenegan, ghe fa capo a la Gesa de San Vitor.

## Storia
La prima part a l'è stada fàda su in del 1463 ma la Gesa 'me che la cognossom incoeu a l'è stada fàda su in tra el 1492 e 'l 1943 per volontà del Duca de Milan Lodovigh el Moro 'me mausolee per la soa familia. A guidà el lavorà a l'è staa el Guinifort Soler, architett important tesines.

## Galleria di foto

File:Alinari - S. Maria delle Grazie, Milano 1880s.JPG|La gesa a fin 1800
File:Leonardo da Vinci (1452-1519) - The Last Supper (1495-1498).jpg|El Cenacol Vincian
File:Portale, Santa Maria delle Grazie (Milan) 10.JPG|El Portal
File:Santa Maria delle Grazie -view from cloister.JPG|Vista de lat
File:Tribuna Bramantesca, Santa Maria delle Grazie (Milan) 06.JPG|L'altar
File:Grazie, Milano 05.jpg|I interni


## Bibliografia
* Autori vari, *Santa Maria delle Grazie in Milano*, Banca Popolare di Milano, Milano, 1983.
* A.Pica, P.Portaluppi, *Le Grazie*, Roma, 1938.
* A.M. Caccin, *Santa Maria delle Grazie e il Cenacolo Vinciano,* Milano, 1985.
* P.Marani, R.Cecchi, G.Mulazzani, *Il Cenacolo*, Electa, Milano, 1999.
* Maria Teresa Fiorio, *Le chiese di Milano*, Electa, Milano, 2006.
* Mina Gregori (a cura di), *Pittura a Milano, Rinascimento e Manierismo*, Cariplo, Milano 1999.
* M.C. Passoni, J. Stoppa, *Il tardogotico e il rinascimento*, in "Itinerari di Milano e provincia", Provincia di Milano, Milano, 2000.
* Guido Lòpez, *I Signori di Milano*, *[[Newton & Compton]]* 2002 ISBN 88-8289-951-9
* *Milano* *[[Touring Club Italiano]]* 2003 ISBN 88-365-2766-3
* Fabbri, Bucci, *Milano Arte e Storia*, Bonechi 2004 ISBN 88-476-1400-7
* Pierluigi De Vecchi ed Elda Cerchiari, *I tempi dell'arte*, volume 2, Bompiani, Milano 1999. ISBN 88-451-7212-0

## Alter progett

## Vos corelaa
*Cenacol Vincian
Coronaa

**Coronaa** (*Coronate* in italian) a l'è 'na cassina, frazion de Marmond, de che la dista 950 meter, vers Besaa.

A l'è restaa comun finna al 1871. In del period napoleonich ghe tacchen on poo de comun arent, inclus Marmond istess. La precedenta situazion a l'è repristinada di Austriegh, che però el menen in la provincia de Pavia. In del 1841 gh'hinn taccaa i comun de Faraveggia, Basian e Tisinell.

El partegniva a la piev de Corbetta.

## Riferiment
* Coronate - LombardiaBeniCulturali
Cambiom!

**Cambiom!** (*Cambiamo!* in italian) a l'è 'n partii politegh italian de center-destra fondaa del Giovanni Toti in del 2019.

## Storia
In del giugn 2019, dopo di elezion europee, el Silvi Berluscon el nomina el Toti e la Mara Carfagna 'me cordenador nazionai de Forza Italia ma pocch dopo el Toti el sortiss perchè 'l Berluscon el voeur minga fà di primari vert e perchè pussee a favor de luu in su la lianza cont i sovranista de la Liga e de Fradej d'Italia. El 7 de agost 2019 el fonda donca 'sto noeuv soggett politegh. In del magg 2021 l'ha tolt part a Coraggio Italia.

## Riferiment
*Fi, Toti dopo l'addio lancia il tour del suo movimento politico e si rivolge a Salvini. Carfagna resta nel partito
Santa Brera

**Santa Brera** a l'è 'na frazion de San Giulian, vers Meregnan. Pocch pussee che 'na cassina, a l'è staa 'n comun autònom finna al 1841.

In del period napoleonich a l'è taccaa a Pedrian e poeu a Meregnan, ma cont i Austriegh tornen tucc autònom. In del 1841, però, tornen in sui sò pass e 'l tacchen an'mò a Pedrian.

El partegniva a la Piev de San Giulian.

## Riferiment
*
Gesa de San Giorg (Milan)

La **Gesa de San Giorg** a l'è 'na gesa de Milan, scominciada in del secol quell del 12 e completada in del 1899. A l'è in stil barocch-neoclassigh. A l'è la sed italiana de l'Orden de San Giorg.

In la zona la gh'era giamò 'na gesa, fàda su del vescov de Milan Denedaa e pagada del Rachis. In del secol quell del 12 la scomincia la costruzion de la gesa che la gh'è incoeu, e indova l'era conservaa el Carrocc de Milan in temp de pas. L'è stada restrutturada poeu del Franzesch Maria Righin.

L'è arenta al vegg Palazz Imperial de Milan, per quella reson chi a l'è ciamada anca *San Giorg a Palazz*.

## Riferiment
*Chiesa di S. Giorgio al Palazzo - complesso

## Alter progett
Dianne Feinstein

La **Dianne Feinstein** (San Francisco, 22 giugn 1933 - Washington, D.C., 29 de setèmber 2023) a l'è  stada 'na politega americana, senatora federala de la California, dal 1992 a la mort e prima e unega sindega donna de San Francisco, dal 1978 al 1988.

A l'è 'na democratega, part del Democratic Leadership Council. L'era retegnuda voeuna di democrategh pussee moderaa e centrista: l'ha sostegnuu per esempi la reforma Obamacare ma la s'è opponuda a ogni ipotesi de sanità de Stat, l'è stada per agn a favor de la pena de mort, l'ha sostegnuu di mesur restrittiv de armi pussee pericolos e l'ha sostegnuu di legg de controll de la popolazion che podarien anca limità la privacy. A l'era retegnuda anca in tra i pussee ambientalista, anca se l'ha supportaa no el Green New Deal.

## Riferiment
*Dianne Feinstein - Britannica

## Alter progett